|  |  |
| --- | --- |
| **IT-udvalget**1.10.2024 | Et billede, der indeholder tekst, Font/skrifttype, Grafik, logo  Automatisk genereret beskrivelse |

**Referat af møde i IT-udvalget 26. september 2024 kl. 17-19.00**

Deltagere: Kurt Ramskov Laursen (DN Næstved), Bjarne Jensen (DN Aalborg), Michael Løvendal Kruse (DN Stevns, HB), Rolf Lehrmann (DN Sorø, tovholder for it-netværket), Ib Jensen (DN Kalundborg), Yukio Bergholdt (it-projektmedarbejder), Sophie Lundbæk (teamleder for organisationskonsulenterne), Luise Østerlund (administrationschef), Mikkel Havelund (organisationschef).

Fraværende: Erik Per Rømer (DN Frederikshavn)

1. **Opsamling siden sidst**

Vi startede med at repetere formålet med udvalget: Nemlig at få input fra brugerne af aktives it. Husk at holde den gode tone – alle gør deres bedste. Formålet er at bruge hinanden til at blive bedre og ikke at dvæle ved historiske eksempler på mindre godt samarbejde. Det er vigtigt, at vi er konstruktive og også åbne overfor, at tingene er i proces. Der var en kommentar om, at jo tidligere invitationen til input kommer, desto bedre.

Sekretariatet takkede for input til turmodulet fra Kurt – har haft stor værdi. Det er netop sådan, vi gerne vil arbejde.

Ny it-student er ansat i 15 timer om ugen (Sebastian Krogh-Walker). Han har en BA i datalogi og virker som en ekstrovært type, der er let at tale med. Han skal både hjælpe med lokal it-support, producere vejledninger til samme og deltage i projekter med mere strategiske input.

Forsøg med automatisering af videresendelse af mails fra hovedpostkasse til Podio blev iværksat i sommer. Det gik hurtigt, da den medarbejder, der plejer at videresende mails fra hovedpostkassen, gik på pension, så der opstod en mulighed for at automatisere en proces. 3 afdelinger har oplevet fejl, hvor en sag i Podio er oprettet to gange. Det ene tilfælde skyldtes, at Plandata havde sendt samme mail to gange. DN Odense har fået noget forkert på grund af Miljøstyrelses postnummer er i Odense. Der rettes stadig i robotten, og de emner der behandles af robotten udvides.

1. **Lokalafdelingernes sites og tidsplan for implementering v. Yukio**

It-udvalget skal:

* Orienteres om status for projektet
* Give input til sekretariatets plan for implementering
* Test af systemer når processen går i gang

Vores nuværende web-platform er forældet, så vi skal op på en ny version for at sikre stabil drift.

I samme ombæring tænker vi front end og design forfra.

Status er, at vi har brugt et halvt år på at lave et nyt design (knapper, menuer, look & feel, funktionalitet på mobil). Vi rykker snart til implementeringsfasen. Der var pointer om leverandørstyringen.

Der blev spurgt til, hvem der har testet designet. Kommunikationsafdelingen har fagligt testet, og der har været anvendt en konsulent med speciale i design.

I forhold til lokalafdelinger vil de kunne vælge design-temaer, der understreger deres profil, hvis de har særlige ønsker. Fx hav eller skov. Der blev påpeget, at der i den tidligere designproces for år tilbage var problemer med, at fonte ikke var brugbare i Microsoft. Projektleder Bente Bækgaard er ansvarlig for processen med at involvere lokalafdelingerne i implementeringen.

Der blev spurgt, hvor meget afdelingerne skal ændre. Det bliver mere simpelt og modulært. Vi håber at kunne automatisere en del af overgangen, men der er risiko for, at vi ikke bare kan tage det med over. Der vil være et manuelt arbejde i at kopiere det over. De frivillige skal instrueres i, hvordan man skal gøre det. Der skal tilbydes videovejledninger og support. Har vi ressourcerne til det? Det bliver helt sikkert en stor opgave, men vi håber også, at mange afdelinger selv vil gribe opgaven med at tjekke efter, om alle undersider og informationer stadig er relevante.

Der blev spurgt til, om man ikke bare kunne overføre de nuværende sider til en ny platform? Nej, man kan ikke bare overføre – det kræver en anderledes kodning. Den kommende Umbraco-løsning vil være mere enkel og i mindre grad skræddersyet. Den nuværende er meget kompleks bl.a. med flere spalter i et ikke ensartet grid fra underside til underside.

Siderne bliver mobile-first, fordi 2/3 af brugerne i dag er på mobil. Det betyder, at der kommer en burgermenu, og man kan godt lave noget ret dybt uden, at det forstyrrer. Der blev spurgt : er afdelingssiderne ikke allerede meget simple? Der er nogle variationsmuligheder med opbygning af sider i kolonner, som nogen har gjort brug af, og som blev anbefalet den gang, men som gør det vanskeligt at kopiere direkte over.

Der blev spurgt til, om man kan få nogle besøgsdata – giver det fx mening gøre en masse ud af det, hvis meget få besøger siden? Ja, det kan vi godt levere med Piwik, der har fungeret siden januar sidste år efter et skift væk fra Google pga. GDPR.

I Sorø ligger det på 15-20 hits per dag. Der er 300 undersider, men det er mest en side, der bliver brugt, og det er meget tænkeligt en robot. Så indsatsen skal ses i det lys. På Stevns linkede kommunen til siderne, så det skal man tage højde for – og så følger trafikken jo indholdets kvalitet.

Tidsplanen:

Vi stiler efter at igangsætte afdelingernes implementering i januar 2025 i et staging-miljø, så der kan launches løbende derefter. Vi har ikke den præcise køreplan klar endnu. Den skal leverandøren lave klar. Sidste gang vi skriftede platform fra Dynamic Web til Umbraco tog processen over 6 mdr.

Der blev foreslået, om ikke det var smart at starte med 2-3 afdelinger og tage erfaringer ind for at sikre, at alle ikke møder det samme problem.

Mange afdelinger laver snart et årshjul for opgaverne næste år. Det vil være godt at få opgaverne ind her.

Der er også hjemmesider tilsvarende de 95 lokale hjemmesider som fx Havets Folkemøde, Naturplejenetværket etc.

1. **CRM projektet v. Luise**

Projektet er ved at starte op. It-udvalget skal:

* Orienteres om status for projektet

Vi har valgt leverandør: Hybrid Professionals. De leverer medlemssystem til en række andre NGO’er fx Røde Kors. Det en mindre virksomhed med ca. 20 ansatte. Der er skrevet kontrakt, og vi er startet op. Der holdes 27 workshops med hver deres emne i designfasen. Der afklares mange regler for, hvordan sekretariatet fremadrettet skal håndtere forskellige medlemstyper og diverse ordninger. Derefter kommer byggefasen og testfasen. Målet er go-live 1.4.2025. Forventningen er, at planen holder.

Det vil være relevant at inddrage it-udvalget undervejs. Bl.a., når vi skal definere, hvad afdelingerne skal kunne kan se om deres medlemmer eller i forbindelse med årsmøder. Fx at formanden kan se bestyrelsens roller og varighed, og hvilke medlemmer der har stemmeret. Der blev påpeget, at det er rart at kunne kommunikere med medlemmer (nyhedsbrev) og få oplysninger om nye medlemmer (velkomstnyhedsbrev), og at kunne se, hvem der flytter til og fra (i hvert fald tilflyttere). På et senere møde i it-udvalget vil Luise meget gerne spørge dybere ind til dette – og det er muligt at sende undersøgende spørgsmål til it-udvalget mellem møderne.

Sekretariatet vil også bedre kunne se, hvem der har deltaget i arrangementer, og hvem der har tegnet testamenter.

Der blev spurgt til deltagerne i workshops, og Luise forklarede, hvilke sekretariatsafdelinger, der medvirker samt en specialist i NGO-medlemssystemer. Der blev efterspurgt, at der også kommer nogen med, der har en god forståelse for afdelingernes behov. Det er allerede indtænkt i workshop-processen, hvor både Sonja og Sophie deltager. I første omgang er fokus på at eliminere tunge manuelle processer og at kunne få indtægter fra medlemmer, og vi vil meget gerne involvere frivillige undervejs i processen, så vi sikrer os viden om behovet i afdelingerne.

Det blev nævnt, at hvad som helst vil forbedre afdelingernes oplevelse, fordi de ikke har oplysningernei dag. Hvis man tænker det fleksibelt, så man selv kan slå op, vil det være godt. Det blev nævnt, at det er en god ide at arbejde med en kravspecifikation, så der ikke kommer ekstraregninger. Der blev svaret, at der ligger et estimat i forhold til løsningsbeskrivelsen, som leverandøren skal overholde, og det vil de gøre, men nye krav kommer ind i fase 2, og det vil være som ekstrabetaling. Hver workshop følges op med referat, rigtigt meget kommer ud af standardløsningen, som i forvejen et konfigureret til NGO’er. Det vil være godt med en god løsning, hvor afdelingerne let kan medvirke til at rekruttere nye medlemmer.

1. **Podio**

It-udvalget skal:

* Dele oplevelser om afdelingernes brug af Podio. Vi tager bordet rundt og hører om udvalgets oplevelse. Vi har 278 aktive betalte licenser ud af 350.
* Drøfte fremtidige muligheder for afdelingernes sagsbehandling og kommunikation i Podio eller andre systemer.

Vi oplever, at der er en rotation i brugerne, så det er de reelt aktive, der har ”medarbejder-licenserne”. Der kommer et rul efter årsmøderne, hvor vi opdaterer, hvem der er skal have adgang.

Vi ved ikke, om der kommer til at ske en ændring med opkøbet af Podio. Det kan give en usikkerhed. Der er nogle arbejdsgange i Podio, som måske kan replikeres i SharePoint. Det vil være oplagt at begynde at kigge ind i. Vi vil også kunne spare et led ved at samle det hele i et Microsoft-miljø. SharePoint er også bedre ift. GDPR

Der blev kommenteret, at vi bør vente til vi er færdige med hjemmesider.

Er der i snit ca. 2 licenser pr. afdeling? Ja, det var planen, at alle skulle have 2. Nogle få har 4 eller 5 – og der er luft til at lidt flere kan få.

Er det ikke en udfordring, at alle ikke kan skrive? Man kan godt skrive, men det er begrænset til licensen at oprette sager og møder og ændre på tekstindholdet i sager. Udfordringen er, at der i hvert fald sendes mange mails rundt, hvor info bør samles ét sted som fx Podio kan. Man bør kigge på, hvilket kommunikationsbehov, der er. Facebook bruges jo også (var slet ikke på systemlandskabet). Vi bør gå efter færre kommunikationsplatforme.

På Stevns sker alt kommunikation via Podio.

Foreløbig skal vi vel koncentrere os om at få Podio til at fungere bedre (blive brugt korrekt i flere afdelinger): referater, dagsordener, sager. Ind til videre fungerer det fint. Vi kan godt se begrænsninger og potentialer i andre systemer, men vi skal fokusere på at hæve brugen i afd. – og hvis vi så skifter på et tidspunkt, så er det kun en fordel, at vi er i gang med den logik.

Der er netværk, hvor kommunikationen er helt død, så der skal måske noget andet til.

Konklusion: Det er sundt at få luftet tankerne ift. fremtiden efter Podio, men indtil videre satser vi på at få den gode brug af Podio

1. **Office og officeadgange til aktive v. Yukio**

It-udvalget skal:

* Orienteres om nedlukning af Zoom 24.11 (170.000 om året – få brugere)
* Drøfte om der skal gives flere adgange til aktive, og vurdere om det er en mulig vej at gå ift. budgettet.

En Office basicbruger koster 21 kr./md. Vi har allerede gratis 300 licenser, som vi kan dele ud til fx formænd, næstformand og relevante arbejdsgrupper/netværk. Det blev fremført, at ved 4.000 frivillige, som er målet, så bliver det alligevel over 1 mio. kr. Dog har Microsoft en god rabat til NGO’er. Men sådanne rabatter kan også forsvinde, så vi skal lige tænke os om, hvem der skal tilbydes dette

I Friluftsrådet har man kastet sig ud i at give mails ud til de frivillige, og det fungerer godt, at de har fået et eget rum.

Der blev sagt, at det vigtige er ikke at give licenser til tekstbehandling. Det har de fleste i en eller anden form eller de kan trække på noget gratis, som er kompatibelt.

Vi vil lukke Zoom – vi kan nu kun se en måned ad gangen. Der er i gennemsnit 17-18 brugere om måneden. Yukio laver en FAQ, der hjælper afdelingerne (fx skifte til rette Teams-bruger eller acceptere dem, der venter i lobbyen.). Der blev foreslået at række direkte ud til de relativt få, der er aktive.

 Der lukkes også for DropBox, hvor der var lavet en 3 årig aftale til ca. 130.000 kr.

1. **Næste møde og eventuelt**

Generel kommentar på tværs af ovenstående punkter: Deltagerne fra afdelinger i IT-udvalget ønsker generelt at blive involveret tidligere i udviklingsprocesserne og at være med i relevante workshops, dvs. før systemer og processer er fastlagt og kun deciderede fejl kan rettes.

Det nye afregningsskema, som nogle afdelinger har testet: Der er ca. 10 brugere, der bruger det fra Hillerød, Kalundborg, Sorø og Stevns. Nu er vi klar til at tage næste flok ombord. Skal vi bede alle eller tage dem samråd for samråd? Hvordan ruller vi ud i resten af organisationen?

Der var noget umiddelbar feedback

* Hvis en mail fejler, havner den i en ulæst postkasse hos leverandøren. Det problem er løst nu, da vi tjekker postkassen løbende.
* Systemet er også komplekst – fx en rejse hvor der både er tog og bil, så afføder det mange forskellige excelark. 10 linjer er for lidt.
* Det tog 2 timer at udfylde 6 excelark – men pengene kom på bare 3 dage.
* Det er meget få, der i dag bruger refusionsskemaer, så det kan føre til øget udbetaling at oplyse alle aktive om muligheden
* Jeg er tilfreds med systemet. Det fungerer.
* Tag gerne hele afdelinger adgangen og introducer det på et afdelingsmøde. Godt med en lille gruppe.

Hvilke emner skal på næste møde?

* CRM
* Web
* Opfølgning på Office
* Diskussionforum: Vores DN eller andre steder.

Næste møde er 11.12 kl. 16.30-18.30 – vi starter med CRM